b'\n_START_ARTICLE_\nAmeri\xc5\xa1ki veslokljun\n_START_SECTION_\nOpis\n_START_PARAGRAPH_\nAmeri\xc5\xa1ki veslokljun je v bli\xc5\xbenjem sorodu z jesetri, v dol\xc5\xbeino pa lahko zraste do 220\xc2\xa0cm ter tehta do 100\xc2\xa0kg. Svoje ime je dobil po zna\xc4\x8dilno oblikovani zgornji \xc4\x8deljusti, ki je podalj\xc5\xa1ana in splo\xc5\xa1\xc4\x8dena ter spominja na veslo. Znanstveniki so mnenja, da ima v tem izrastku ob\xc4\x8dutljive elektroreceptorje, s katerimi v kalni vodi i\xc5\xa1\xc4\x8de plen in si pomaga pri orientaciji. Osnovna hrana teh rib je zooplankton, ob\xc4\x8dasno pa se odrasle ribe hranijo tudi z raznimi raki. Polyodon spathula je edina \xc5\xbeive\xc4\x8da vrsta veslokljunov, saj je kitajski veslokljun (Psephurus gladius) najverjetneje iztrebljen.\n_START_SECTION_\nRaz\xc5\xa1irjenost in gospodarski pomen\n_START_PARAGRAPH_\nAmeri\xc5\xa1ki veslokljune je bil neko\xc4\x8d pogosta vrsta v osrednjem delu vzhodnih ZDA. Danes je zaradi pretiranega izlova in spreminjanja naravnega okolja ta ribja vrsta mo\xc4\x8dno ogro\xc5\xbeena. Meso in ikre ameri\xc5\xa1kega veslokljuna sta namre\xc4\x8d izjemno priljubljena hrana, gradnja jezov pa tem ribam zapira pot do primernih delov reke za drst. Vrsto so okoli leta 1900 iztrebili iz jezera Erie in njegovih pritokov, invazivne vrste, ki so poselile velika jezera pa so tako zmanj\xc5\xa1ala koli\xc4\x8dino zooplanktona, da bi vsi poskusi umetne naselitve teh rib v jezera najverjetneje propadli. V zadnjem \xc4\x8dasu naj bi ameri\xc5\xa1kega veslokljuna opazili v Donavi, ni pa povsem jasno ali je tja za\xc5\xa1el iz ribogojnic v Romuniji in Bolgariji, ki so bile poplavljene v velikih poplavah leta 2006, ali so jih v reko izpustili \xc5\xbee prej in so odrasle v Donavi._NEWLINE_Zaradi svoje velikosti je ameri\xc5\xa1ki veslokljun \xc5\xa1e vedno priljubljena tar\xc4\x8da \xc5\xa1portnih ribi\xc4\x8dev v ZDA, ker pa se hrani prete\xc5\xbeno s planktonom ga lovijo s potegom, kar \xc5\xa1e dodatno ogro\xc5\xbea te velike ribe. Danes v ve\xc4\x8d zveznih dr\xc5\xbeavah gojijo veslokljune in jih izpu\xc5\xa1\xc4\x8dajo nazaj v naravno okolje.'